Dan neem ons die lang pad na ons eind bestemming vir die dag, Tiaans Kamp net buite die Makgadikgadi Panne.
Ons ry langs Serowe verby. Dis 'n groot stad, maar ons mis gelukkig die stadsverkeer. Daarna ry ons verby die Khama Rhino Sanctuary, en 'n klomp klein plekkies op die landkaart, maar wat nie juis 'n dorp genoem kan word nie, Mmashoro, Sesalaywe, Letlhakane, (daar is groot petrol vulstasie langs die pad), Mopipi, en Rakops.
Ons eerste staanplek wat aan ons toegewys is, het 'n skadu-net bo-oor, maar dis te laag vir ons tent. Ons skuif toe na 'n staanplek onder bome wat aan ons vereistes voldoen. By die staanplek is water en krag. Die grond is baie sanderig, en mens moet amper met 'n 4x4 daar ry om by die staanplek te kom.
Om in die park te kom, moet jy met 'n ferrie na die oorkant van die Boteti rivier geneem word. Die ferrie word aangedryf deur 'n buiteboordmasjien aan die voor en agterkant. Die koste verbonde aan 'n enkelrit is P150 (R195). Die parkfooie beloop P120 per persoon plus P50 vir die motor. 'n Totaal van P290 ( R377). So 'n oggend besoekie kos ons toe R767.
Die laaste stukkie ry jy deur die water wal toe. Op die ferrie met sy pale Die drywer van die ferrie
Ons draai af van die "hoofpad", sak af tot by die rivier, en ry met die sandpaadjie al langs die rivier. Dis baie mooi. In die middel van die woestyn is hierdie Boteti rivier met sommer baie water. Toe ons omdraai terug na die ingang, storm daar honderde Zebras en Blouwildebeeste voor ons verby en binne die rivier in om water te drink . Dit was 'n besonderse gesig om dit te sien. Langs die pad staan ook baie olifante in die rivier.
Ons vertrek op 'n uitstappie na Leroo La Tau Lodge wat so 6 kilometer van ons is. Die luukse lodge lê ook langs die Boteti rivier. Die 12 luukse chalets is op die wal hoog bo die watervlak gebou met pragtige uitsigte oor die rivier en park.Hulle is so eksklusief dat hulle nie eens vir ons as besoekers wil (of mag) tee of iets koud verkoop om te drink nie. Ons kry darem elkeen 'n glas water! Hulle soek nie "instap" besoekers nie, en daar is dus geen padaanwysers van die hoofpad af na die Lodge nie.
Die pad daarheen is uit 'n ander wereld. Die sandspore is diep uitgetrap en jy moet kophou om in die spore te bly. Besoekers word ingevlieg tot by 'n klein landingstrook naby die lodge, en dan kry hul met hul 4-trek voertuie die gaste daar. Ons het maar sommer self ingery met ons sandspoor-voertuig!. Daar was geen ander voertuie behalwe die lodge se voertuie nie.